Taxa Çarçira ya Silêmanî de Komîteya Keyeyanê Şehîdan a PKKyî ya Başûrê Kurdîstanî reyna bi çalakîyêke kiştoxê Şukru Serhedî pers kerd.
Komîte waşt ke wa selahîyetdarî belgeyanê serê kişîyayîşê Serhedî eşkera bikerê û vat: ''Bêvengîye û peygoşîye hetkarîya bi dişmenî ya.''
Şukru Serhed 17ê êlule de taxa Çarçira de amebi qetilkerdene û îstîxbaratê tirkan MÎT sey mesuldarê kişîyayîşê Serhedî dîyeno. Rixmo ke qirkerdişî 85 rojî peyê xo de verdayî selahîyetdarê Başûrî bêveng ê.
Komîte 17ê teşrîna verêne ra nata cayê kişîyayîşê Serhedî de çalakîye keno. Keyeyan hewteyê 10. de heman cayî de eşkerayîye daye û vat: ''Hema zî derheqê kiştoxanê Serhedî de agahîyêke çin a. Ma bêvengîya hukmatî şermezar kenê. Ma venga selahîyetdaran danê ke belgeyê destê xo rayaumûmîye reyde pare bikerê.Bêvengîye û peygoşîye hetkarîya bi dişmenî ya.''
